ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի N 522-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ

**1. Կարգավորման ենթակա խնդիրները.**

Հայաստանի Հանրապետության քննչական կոմիտեի մասին ՀՀ օրենքի 11-րդ հոդվածի 6-րդ մասի համաձայն՝ ՀՀ քննչական կոմիտեի (այսուհետ՝ Կոմիտե) կառուցվածքը, անվանացանկը և հաստիքացուցակը հաստատում է Հայաստանի Հանրապետության կառավարությունը: Նշված դրույթի հիման վրա ընդունվել է ՀՀ կառավարության 2018 թվականի ապրիլի 26-ի N 522-Ա որոշումը, որով հաստատվել է Կոմիտեի կառուցվածքը, անվանացանկը և հաստիքացուցակը, ուժը կորցրած է ճանաչվել ՀՀ կառավարության 2014 թվականի սեպտեմբերի 4-ի N 919-Ա որոշումը:

Հայաստանի Հանրապետության կառավարության 2018 թվականի ապրիլի 26-ի N 522-Ա որոշման մեջ փոփոխություններ և լրացումներ կատարելու մասին ՀՀ կառավարության որոշման ընդունումը նպատակամղված է Կոմիտեի կառուցվածքում ընտրական հանցագործությունների քննությամբ զբաղվող մասնագիտացված ստորաբաժանում ստեղծելուն և պայմանավորված է ընտրական գործընթացների հետ կապված հանցագործությունների քննության և որակման առանձնահատկություններով, ինչպես նաև Կոմիտեի անվանացանկը և հաստիքացուցակը օրենսդրական հիմքին՝ Հայաստանի Հանրապետության քննչական կոմիտեի մասին ՀՀ օրենքի դրույթներին համապատասխանեցնելու անհրաժեշտությամբ:

**2. Առկա իրավիճակը.**

Ներկայումս Կոմիտեի կառուցվածքում չկա ընտրական հանցագործությունների քննությամբ զբաղվող մասնագիտացված ստորաբաժանում:

Առկա է անհամապատասխանություն ՀՀ կառավարության 2018 թվականի ապրիլի 26-ի N 522-Ա որոշման և Հայաստանի Հանրապետության քննչական կոմիտեի մասին ՀՀ օրենքի 16-րդ հոդվածի միջև:

**3. Կարգավորման նպատակները.**

Վերը նշված օրենսդրական փոփոխություններով նախատեսվում են՝

Կոմիտեի կենտրոնական մարմնի հատկապես կարևոր գործերի քննության գլխավոր վարչության (այսուհետ՝ ՀԿԳՔԳՎ) ընդհանուր բնույթի հանցագործությունների քննության վարչությունը վերանվանել ընդհանուր բնույթի և ընտրական հանցագործությունների քննության վարչություն, համալրել նշված վարչությունը համապատասխան հաստիքներով, ինչը հնարավորություն կտա ընտրական հանցագործությունների դեպքերով քրեական գործերի քննությունը կատարել մասնագիտացված քննիչների կողմից: Կոմիտեի հաստիքացուցակում ներկայացված փոփոխությունների համաձայն` ընդհանուր բնույթի և ընտրական հանցագործությունների քննության վարչության հաստիքների համալրումը նախատեսվում է իրականացնել ներկայումս սահմանված հաստիքների ընդհանուր թվաքանակը պահպանելով՝ ի հաշիվ Կոմիտեի առանձին մարմիններում և ստորաբաժանումներում առկա թափուր հաստիքների՝ հաշվի առնելով այդ մարմինների և ստորաբաժանումների վարույթի համեմատաբար թեթև ծանրաբեռնվածությունը:

Համապատասխանեցնել ՀՀ կառավարության 2018 թվականի ապրիլի 26-ի N 522-Ա որոշումը Հայաստանի Հանրապետության քննչական կոմիտեի մասին ՀՀ օրենքի 16-րդ հոդվածի դրույթներին:

**Ներկայացված իրավական ակտի նախագծով Կոմիտեի կառուցվածքում, անվանացանկում և հաստիքացուցակում նախատեսվում են հետևյալ փոփոխությունները և լրացումները.**

**1) Փոփոխությունը.**

**Կոմիտեի ՀԿԳՔԳՎ ընդհանուր բնույթի հանցագործությունների քննության վարչությունը** վերանվանել ընդհանուր բնույթի և ընտրական հանցագործությունների քննության վարչություն: Ընդհանուր բնույթի և ընտրական հանցագործությունների քննության վարչությունը համալրել 8 հաստիքով, որից 1-ը՝ պետի տեղակալի (հատկապես կարևոր գործերով ավագ քննիչ), 4-ը՝ հատկապես կարևոր գործերով ավագ քննիչի, 3-ը՝ հատկապես կարևոր գործերով քննիչի:

**Նպատակ և հիմնավորում.**

ՀԿԳՔԳՎ ընդհանուր բնույթի հանցագործությունների քննության վարչության վերանվանումը, ընդհանուր բնույթի և ընտրական հանցագործությունների քննության վարչությունում պետի տեղակալի և քննիչների հաստիքների ավելացումը պայմանավորված է նշված ենթաստորաբաժանման գործառույթների ընդլայնմամբ, քննչական գործունեության արդյունավետ կազմակերպման, համակարգման անհրաժեշտությամբ, ինչպես նաև վարույթի ծանրաբեռնվածության ակնկալվող աճով:

**2) Փոփոխությունը.**

**Կոմիտեի կենտրոնական մարմնի քրեական գործերի քննության աջակցության վարչության ՀԿԳ քննիչի 2**  հաստիքի փոխարինում, ՀԿԳՔԳՎ ընդհանուր բնույթի և ընտրական հանցագործությունների քննության վարչության պետի տեղակալի (հատկապես կարևոր գործերով ավագ քննիչ) և ՀԿԳ ավագ քննիչի հաստիքով, Սյունիքի մարզային քննչական վարչության ավագ քննիչի 1 հաստիքի փոխարինում ՀԿԳՔԳՎ ընդհանուր բնույթի և ընտրական հանցագործությունների քննության վարչության ՀԿԳ ավագ քննիչի հաստիքով, Երևան քաղաքի քննչական վարչության Երևան քաղաքի Մալաթիա-Սեբաստիա վարչական շրջանի քննչական բաժնի քննիչի 1 հաստիքի փոխարինում ՀԿԳՔԳՎ ընդհանուր բնույթի և ընտրական հանցագործությունների քննության վարչության ՀԿԳ ավագ քննիչի հաստիքով, Շիրակի մարզային քննչական վարչության քննիչի 2 հաստիքի փոխարինում, ՀԿԳՔԳՎ ընդհանուր բնույթի և ընտրական հանցագործությունների քննության վարչության ՀԿԳ ավագ և ՀԿԳ քննիչի հաստիքներով, Լոռու մարզային քննչական վարչության քննիչի 2 հաստիքի փոխարինում ՀԿԳՔԳՎ ընդհանուր բնույթի և ընտրական հանցագործությունների քննության վարչության ՀԿԳ քննիչի 2 հաստիքով:

**Նպատակ և հիմնավորում.**

Կոմիտեի քրեական գործերի քննության աջակցության վարչության, Սյունիքի, Շիրակի, Լոռու մարզային քննչական վարչությունների, Երևան քաղաքի քննչական վարչության Երևան քաղաքի Մալաթիա-Սեբաստիա վարչական շրջանի քննչական բաժնի վերը նշված հաստիքների փոխարինումը ՀԿԳՔԳՎ ընդհանուր բնույթի և ընտրական հանցագործությունների քննության վարչության պետի տեղակալի և քննիչների հաստիքներով՝ պայմանավորված է ՀԿԳՔԳՎ ընդհանուր բնույթի և ընտրական հանցագործությունների քննության վարչության գործառույթների ընդլայնմամբ, քննչական գործունեության արդյունավետ կազմակերպման, համակարգման անհրաժեշտությամբ և վարույթի ծանրաբեռնվածության ակնկալվող աճով, ինչպես նաև Կոմիտեի վերը թվարկված մարմինների և ստորաբաժանումների վարույթի համեմատաբար թեթև ծանրաբեռնվածությամբ:

**3) Լրացումը.**

Հայաստանի Հանրապետության քննչական կոմիտեի կառուցվածքը, անվանացանկը և հաստիքացուցակը հաստատելու, Հայաստանի Հանրապետության կառավարության 2014 թվականի սեպտեմբերի 4-ի N 919-Ա որոշումն ուժը կորցրած ճանաչելու մասին Հայաստանի Հանրապետության կառավարության 2018 թվականի ապրիլի 26-ի N 522-Ա որոշման 1-ին կետի 2-րդ ենթակետով հաստատված 2-րդ հավելվածի 2-րդ կետի 1-ին և 2-րդ ենթակետերում «վարչության պետի տեղակալ բառերից հետո լրացնել «(հատկապես կարևոր գործերով ավագ քննիչ) բառերը:

**Նպատակ և հիմնավորում.** Հայաստանի Հանրապետության կառավարության 2018 թվականի ապրիլի 26-ի N 522-Ա որոշմամբ հաստատված Կոմիտեի կառուցվածքը, անվանացանկն ու հաստիքացուցակը համապատասխանեցնել Հայաստանի Հանրապետության քննչական կոմիտեի մասին ՀՀ օրենքի 16-րդ հոդվածի դրույթներին:

**4.Ակնկալվող արդյունքը.**

Ընտրական հանցագործությունների վերաբերյալ գործերի քննության իրականացում այդ հանցատեսակի քննության մեջ մասնագիտացած քննիչների կողմից:

ՀՀ կառավարության 2018 թվականի ապրիլի 26-ի N 522-Ա որոշմամբ հաստատված Կոմիտեի կառուցվածքի, անվանացանկի և հաստիքացուցակի համապատասխանեցում օրենսդրական հիմքին՝ Հայաստանի Հանրապետության քննչական կոմիտեի մասին ՀՀ օրենքին:

**5. Նախագծի մշակման գործընթացում ներգրավված ինստիտուտները և անձինք.**

Իրավական ակտերի նախագծի մշակումն իրականացվել է Կոմիտեի կողմից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՔՆՆՉԱԿԱՆ ԿՈՄԻՏԵ

Տ Ե Ղ Ե Կ Ա Ն Ք

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի N 522-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ

«Հայաստանի Հանրապետության կառավարության 2018 թվականի ապրիլի 26-ի N 522-Ա որոշման մեջ փոփոխություններ և լրացումներ կատարելու մասին Հայաստանի Հանրապետության կառավարության որոշման ընդունմամբ պայմանավորված՝ ՀՀ քննչական կոմիտեի պաշտոնների անվանացանկի և հաստիքների քանակի փոփոխությունները 2018 թվականին կատարվելու են 2018 թվականի բյուջետային միջոցների շրջանակներում՝ Հայաստանի Հանրապետության քննչական կոմիտեի դեպարտամենտում պետական ծառայության մասին ՀՀ օրենքի 13-րդ հոդվածի 3-րդ մասի համաձայն:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՔՆՆՉԱԿԱՆ ԿՈՄԻՏԵ

Տ Ե Ղ Ե Կ Ա Ն Ք

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի N 522-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ

 ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

«Հայաստանի Հանրապետության կառավարության 2018 թվականի ապրիլի 26-ի N 522-Ա որոշման մեջ փոփոխություններ և լրացումներ կատարելու մասին Հայաստանի Հանրապետության կառավարության որոշման ընդունման կապակցությամբ այլ իրավական ակտերում փոփոխություններ կատարելու անհրաժեշտություն չի առաջանում:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՔՆՆՉԱԿԱՆ ԿՈՄԻՏԵ